| **Betty Grable** |
| --- |
|  |
| Gimė | 1916 m. gruodžio 18 d.Sent Luisas, Jungtinės Amerikos Valstijos JAV |
| Mirė | 1973 m. liepos 2 d. (56 metai)Santa Monika, Jungtinės Amerikos Valstijos JAV |
| Vaikai | 2 |
|  |
| Veikla | aktorė |

**Elizabeta Ruta Greibl** (angl. *Elizabeth Ruth Grable*, 1916 m. gruodžio 18 d. Sent Luisas, JAV – 1973 m. liepos 2 d. Santa Monika, JAV) – amerikiečių aktorė ir įžymus  XX a. 5-ojo dešimtmečio plakatinio stiliaus nuotraukų modelis.

Biografija
----------

Elizabeta Ruta Greibl gimė 1916 m. gruodžio 18 d. Sent Luise, Misūrio valstijoje. Ji buvo jauniausias vaikas iš trijų Lilianos Rouzės (*Lillian Rose*, mergautinė pav. *Hofmann*) ir biržos maklerio Džono Kono Greiblo (*John Conn Grable*) šeimoje. Turėjo seserį Mardžorę Lusilę Arnold (*Marjorie Lucille Arnold*) ir brolį Džoną Karlą „Džekį" Greiblą (*John Karl „Jackie" Grable*, 1914–1916). Greiblų vaikai buvo kilę iš olandų, anglų, vokiečių, Šveicarijos vokiečių ir airių. Vaikystėje praminta Bete (*Betty*, *Elizabeth* trumpinys), motinos buvo spaudžiama tapti atlikėja. Betė Greibl dalyvavo ne viename grožio konkurse, daugelį jų laimėjo arba sulaukė didelio dėmesio. Nepaisant sėkmės, ji kentėjo nuo agorafobijos ir vaikščiojo per miegus.

Garsioji B. Greibl 1943 m. daryta nuotrauka jai žvelgiant per petį (iš tiesų siekta paslėpti akivaizdų nėštumą) buvo tapusi II pasaulinio karo metų įžymybe; rodomos „milijono dolerių vertės" kojos.
Motinos paskatinta, B. Greibl aktorės karjerą pradėjo 1930 m. tačiau ilgą laiką gaudavo tik antraeilius vaidmenis. Ji buvo viena iš merginų šokėjų kolektyvo „Goldwyn Girls" narių ir kai kuriuose Edžio Kantoro filmuose dirbo statiste. Dešimtmečio viduryje įsidarbino kino kompanijoje „Paramount Pictures" ir 1937 m. ištekėjo už vaikystėje buvusio žvaigžde aktoriaus Džekio Kugano. Ilgainiui ji gavo šiek tiek geresnių vaidmenų, bet vis tiek liko antraplane aktore. Proveržis karjeroje įvyko po 1940 m. kai įsidarbino kino kompanijoje „20th Century Fox". Pirmasis jos filmas šioje kino kompanijoje „Argentinos keliu žemyn" („Down Argentine Way", 1940) – prabangiai pastatytas spalvotas miuziklas – Betę Greibl pavertė žvaigžde. 1942–1951 m. ji nuolatos patekdavo į pelningiausių JAV žvaigždžių dešimtuką, ilgiau nei bet kuri kita moteris. 1943 m. ji net užėmė pirmąją vietą, po jos tokią sėkmę patyrė tik Dorisė Dei.

1943 m. kino kompanijos fotografo Frenko Povolnio padarytas kadras, kuriame B. Greibl vaizduojama su maudymosi kostiumėliu ir žiūri per petį, buvo tapęs vienu populiariausių to meto atvaizdų. „20th Century Fox" pasinaudojo jos šlove 1944 m. filme „Plakatinė mergina" („Pin up Girl"). Kino kompanija Betei Greibl dažniausiai duodavo vaidmenis prabangiuose miuzikluose, neretai kartu su Karmen Miranda ir Džonu Peinu. Pavadinimai yra tarsi turinio santraukos, ir filmuose, pavyzdžiui, „Pavasaris Uoliniuose kalnuose" („Springtime in the Rockies"), „Mėnulis virš Majamio" („Moon over Majami") arba „Konio sala" („Coney Island") Betė Greibl vaidina vilkėdama atvirus drabužius ir atlieka daugiau ar mažiau patrauklias dainas. 1946–1947 m. Jungtinių Valstijų Finansų departamentas ją įvardijo kaip daugiausia uždirbančią amerikietę; per savo karjerą ji uždirbo daugiau nei 3 milijonus dolerių. „20th Century Fox" jos kojas apdraudė milijonu dolerių, todėl, be pravardės „Plakatinė mergina", dabar ji dar tapo vadinama „Mergina su milijono dolerių vertės kojomis". 1942 m. ji atskleidė dramatiškos aktorės talentą ankstyvajame nuare „Pabundu su riksmu" („I Wake Up Screaming"), kuriame vaidino su Viktoru Metjuru. 6-ojo dešimtmečio pradžioje B. Greibl kovojo ne tik su savo svoriu, bet ir su naująja kino kompanijos žvaigžde Merlina Monro. Kartu jiedvi pasirodė filme „Kaip ištekėti už milijonieriaus" (1953), tačiau netrukus po to B. Greibl paliko kino kompaniją ir vaidino tik keliuose filmuose – 1955 m. oficialiai baigė kino aktorės karjerą. Vėliau ji pasiekė gana sėkmingos naktinių klubų dainininkės karjeros, dažniausiai pasirodydama su paskutiniu savo vyru, orkestro vadovu Hariu Džeimsu. 1967 m. vaidino Brodvėjaus miuzikle „Sveika, Dole" („Hello Dolly").

Betė Greibl garsėjo humoru, draugiškumu ir dažnu pasijuokimu iš savęs. 1973 m. liepos 2 d. ji mirė nuo plaučių vėžio sulaukusi 56-erių. Palaidota prie savo motinos Lilianos (1889–1964) Auksinių Vakarų mauzoliejuje Inglvudo parko kapinėse Inglvude netoli Los Andželo, Kalifornijoje.

Nuorodos
--------

* B. Greibl filmografija
* B. Greibl apdovanojimai ir nominacijos

Išnašos
-------

1. ↑  Ciment, James; Russell, Thaddeus, eds. (2007). *The Home Front Encyclopedia: United States, Britain, and Canada in World War II*. **1**. ABC-CLIO. p. 601. ISBN 9781576078495.
2. ↑  „American Home Front in World War II: Betty Grable". *Encyclopedia.com*. Nuoroda tikrinta 2023-03-16.
3. ↑  Warren, Doug (2016). *Betty Grable; The Reluctant Movie Queen* (anglų). Crossroad Press.
4. ↑  Pastos, Spero (1986). *Pin-up, The Tragedy of Betty Grable* (anglų). Putnam. pp. 47. ISBN 978-0399131899.
5. ↑  Bradley, Edwin M. (2004). *The First Hollywood Musicals : A Critical Filmography of 171 Features, 1927 Through 1932*. McFarland. p. 116. ISBN 9780786420292.
6. ↑  Sherman, Catherine (2021-06-24). „Hollywood legend Betty Grable's former home for sale". *TODAY.com* (anglų). Nuoroda tikrinta 2023-03-16.
7. ↑  Hines, Maurice; Hill, Constance Valis (2021). *Brotherhood in Rhythm: The Jazz Tap Dancing of the Nicholas Brothers, 20th Anniversary Edition* (anglų) (20th anniversary second leid.). New York, NY: Oxford University Press. p. 127. ISBN 978-0-19-752399-5.
8. ↑  Barraclough, David (1992). *Movie Record Breakers: The Biggest, the Baddest and the Best Movies of All Time!* (anglų). Chartwell Books. p. 82. ISBN 978-1-55521-771-6.
9. ↑  Griffin, Sean (2011). *What Dreams Were Made of : Movie Stars of the 1940s* (anglų). New Brunswick, N.J.: Rutgers University Press. pp. 170. ISBN 978-0-8135-5084-8.
10. ↑  Palmer, R. Barton, ed. (2010). *Larger than life : movie stars of the 1950s* (anglų). R. Barton Palmer, William Brown, Foster Hirsch, Frank Krutnik, Amy Lawrence, Adrienne L. McLean. New Brunswick, NJ: Rutgers University Press. p. 221. ISBN 978-0-8135-4994-1. OCLC 770874207.
11. ↑  Dick, Bernard F. (2022). *The Golden Age Musicals of Darryl F. Zanuck : The Gentleman Preferred Blondes* (anglų). Jackson: University Press of Mississippi. p. 1952. ISBN 978-1-4968-3864-3.
12. ↑  „Actress Betty Grable Dies Of Lung Cancer". *Reading Eagle*. July 3, 1973. Nuoroda tikrinta 2023-03-17.
13. ↑  McGee, Tom (1994). *Betty Grable: The Girl with the Million Dollar Legs* (anglų). Vestal Press. ISBN 978-1-879511-15-6.
14. ↑  Marshall, David (2009). *Life Among the Cannibals: The Life and Times of Marilyn Monroe 1962 - 2003* (anglų). i?Universe. p. 160. ISBN 978-1-4401-2942-1.
15. ↑  Schwartz, David G. (2003). *Suburban Xanadu: The Casino Resort on the Las Vegas Strip and Beyond* (anglų). Psychology Press. p. 95. ISBN 978-0-415-93557-9.
16. ↑  Betty Grable, IBDB. Nuoroda tikrinta 2023-03-17.
17. ↑  Klaus Nerger. „Das Grab von Betty Grable". *knerger.de* (vokiečių). Nuoroda tikrinta 2023-03-17.


|  |  |
| --- | --- |
|  | Šis straipsnis yra tapęs savaitės straipsniu. |